Звяртаючыся да працоўнага папаўнення, намеснік старшыні райвыканкама Валянціна Рандарэвіч адзначыла, што ў нашай дзяржаве вялікая ўвага надаецца маладым спецыялістам. Прыняты заканадаўчыя акты па ўстанаўленні рознага кшталту даплат, крэдытаванні і інш. Час ад часу намесніку старшыні ў размове з моладдзю даводзілася чуць, што ёй недастаткова тых забаў, што арганізаваны для вольнага часу. Канечне, райцэнтр немагчыма раўняць з вялікімі гарадамі, але і ў нас зроблена нямала. Працуе водна-аздараўленчы цэнтр з басейнам і трэнажорнай залай у райцэнтры, арганізаваны доступ моладзі ў спартыўныя залы іншых населеных пунктаў, праводзіцца шмат канцэртаў да святаў і не толькі, маладыя сем’і маюць магчымасць аддаваць сваіх дзяцей у гурткі па інтарэсах. Такім чынам, моладзі трэба не баяцца выходзіць за межы работы і бытавых пытанняў, тады і справа па душы знойдзецца.